लोक संस्कृति अपने आपमें बहुत कुछ समाहित किये रहती है। लोक के साथ जुड़े आम जनमानस को अपनी बोली और भाषा में मुहावरों, कहावतों आदि का प्रयोग करते देखा जाता है। देखने में आया है कि लोक संस्कृति के माध्यम से लगभग सभी पक्षों पर विचार तो किया जा सका है किन्तु मुहावरों और कहावतों आदि को अपने अध्ययन का विषय कम से कम बनाया गया है। देखा जाये तो ग्रामीण अंचलों में आज भी जनमानस को अपनी बातचीत में कहावतों और मुहावरों का प्रयोग करते देखा जा सकता है। इन कहावतों का कोई निश्चित साहित्य नहीं है और न ही इसके रचयिता का पता है। ये कहावतें वाचिक परम्परा के द्वारा एक पीढ़ी से दूसरी पीढ़ी को हस्तांतरित होती रहती हैं। ये सामाजिक जगत के तत्वज्ञान के रूप में भी हमारे बीच उपस्थित रहती हैं। कहावतों का मधुरतम रूप, उनका सरस होना, उनका चुटीलापन, उनकी काव्यात्मकता आदि-आदि ऐसा होता है कि मानस के मन-मष्तिष्क में एक बार स्थापित होने के बाद हटती नहीं हैं।